section_heading: Raniji život
paragraph_text: Fabio Chigi rodio se 13. veljače 1599. u kneževskoj obitelji od oca Flavija Chigija i majke Laure rođene Marsigli. Obitelj Chigi je izvorno sienska obitelj koja je krajem 14. stoljeća stekla plemstvo kao grofovi Ardengheschi. Zbog lošeg zdravlja nije mogao pohađati školu pa ga je podučavala njegova majka i mentori. Kasnije pohađa sveučilište u Sieni, a 1626. godine stječe doktorate iz filozofije, teologije i kanonskog i građanskog prava. Po završetku studija u prosincu iste godine odlazi u Rim i pri Svetoj Stolici radi kao referendarij na sudu Apostolske Siganature za pravdu i milost, vice-legat u Ferrari (1627. – 1632.) i inkvizitor na Malti. U prosincu 1634. zaređen je za svećenika a mjesec dana kasnije 8. siječnja 1635. papa Urban VIII. imenuje ga biskupom Narda (Apulija). Od 1639. do 1651. bio je apostolski nuncij u Kölnu. Za vrijeme svoje službe u Njemačkoj predstavljao je Svetu Stolicu na mirovnoj konferenciji u Münsteru (Westfalija) koju je sazvao car Ferdinand III. 1643. godine kako bi se katoličke zemlje dogovorile o završetku Tridesetogodišnjeg rata. Dana 24. listopada 1648. potpisan je Westfalski mir, čime je završen dugogodišnji rat. Chigi je odbio potpisati zaključne dokumente tog sporazuma, suprotno stajalištima Svete Stolice, jer se protivio zahtjevima Francuske da se protestantima daju velike povlastice. Tim činom Fabio Chigi pribavio si je moćnog neprijatelja u osobi francuskog kardinala Julesa Mazarina (1602. – 1661.), koji je ujedno bio i predsjednik francuske vlade. To neprijateljstvo će ga u narednim godinama skoro koštati papinske službe. U listopadu 1651., nakon dvanaest godina službe u Njemačkoj, papa Inocent X. poziva ga u Rim i imenuje državnim tajnikom Svete Stolice. Već sljedeće godine, 19. veljače 1652. imenovan je kardinalom.